Dôvodová  správa

Všeobecná časť

Návrh zákona, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov, sa predkladá v súlade s rozhodnutím vlády Slovenskej republiky z 18. decembra 2002 k Informácii o dôsledkoch Kolektívnej dohody vo verejnej službe na rok 2003, ktorým uložila ministrovi práce, sociálnych vecí a rodiny v spolupráci s podpredsedom vlády a ministrom financií, ministrom zdravotníctva a ministrom školstva predložiť na rokovanie vlády v čo najkratšom termíne návrh zosúladenia zákona č. 313/2001 Z. z. o verejnej službe v znení neskorších predpisov so zákonom o štátnom rozpočte na rok 2003 a na základe uznesenia vlády Slovenskej republiky č. 256/2003.. 
V októbri 2002 bol do Národnej rady Slovenskej republiky predložený vládny návrh zákona, ktorým sa mal novelizovať zákon č. 313/2001 Z. z. Zákon mal napomôcť riešeniu problémov súvisiacich s prípravou návrhu zákona o štátnom rozpočte na rok 2003 v období, keď  sa prijali viaceré opatrenia zamerané na stabilizáciu ekonomiky. 
V zákone sa navrhovalo v roku 2003 neposkytnúť zamestnancom pri vykonávaní verejnej služby ďalší plat v rozsahu polovice funkčného platu, čím sa mala dosiahnuť úspora 2 223 mil. Sk. Zákonom sa tiež navrhovalo odloženie účinnosti uplatnenia niektorých ustanovení z 1. januára 2003 na 1. september 2003, čo  malo  priniesť  úsporu  1 203,9 mil. Sk. Vyčíslená úspora sa opiera o výpočty Ministerstva financií SR  v návrhu zákona o štátnom rozpočte na rok 2003.
Zákon po jeho vrátení prezidentom Slovenskej republiky do Národnej rady Slovenskej republiky na opätovné prerokovanie nebol schválený. Dôsledkom jeho neschválenia je nepriaznivý dosah na štátny rozpočet v sume  3 426,9 mil. Sk. 
Predkladaným návrhom zákona, ktorým sa navrhuje, aby sa v roku 2003 zamestnancom verejnej služby neposkytol ďalší plat vo výške 0,5 funkčného platu, sa má zabezpečiť čiastočné riešenie uvedeného nepriaznivého dosahu na štátny rozpočet.
Návrh  zákona je v súlade s čl. 36 Ústavy Slovenskej republiky a ďalšími všeobecne záväznými právnymi predpismi, medzinárodnými zmluvami a s právom ES a právom EÚ. Nemá negatívny finančný dopad na štátny rozpočet, rozpočty vyšších územných celkov a obcí a nebude mať dopad na zamestnanosť a tvorbu pracovných miest.

Doložka zlučiteľnosti  
návrhu zákona 
s právom Európskych spoločenstiev a právom Európskej únie

1.	Navrhovateľ zákona: vláda Slovenskej republiky
2.	Názov návrhu zákona: Zákon, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov
3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu zákona patrí medzi prioritné oblasti aproximácie práva uvedené v článku 70 Európskej dohody o pridružení v oblasti ochrany zamestnancov na pracovisku, patrí medzi priority uvedené v Príprave asociovaných krajín strednej a východnej Európy na integráciu do vnútorného trhu Európskej únie(Biela kniha) v Sekcii 4 Sociálne záležitosti, oblasť I. Rovnosť príležitosti pre mužov a ženy a oblasť IV. Pracovné zákonodarstvo a pracovné podmienky. Problematika návrhu zákona je krátkodobou prioritou Národného programu pre prijatie acquis communautaire, screeningu. Nie je prioritou Partnerstva pre vstup. Nie je prioritou v zmysle prioritných úloh vlády Slovenskej republiky, vyplývajúcich z Pravidelnej správy Európskej komisie o príprave Slovenskej republiky na členstvo v Európskej únii z 13. novembra 2001, 
b)	Slovenská republika prevzala záväzok uskutočniť transpozíciu smerníc v oblasti pracovného práva, rovnosti príležitosti pre mužov a ženy k referenčnému dátumu vstupu.
4.	Problematika návrhu právneho predpisu:
a)	je upravená v práve Európskych spoločenstiev v týchto smerniciach:
•	Smernica  Rady 75/117/EHS  z  10. februára 1975  o aproximácii  zákonov členských štátov týkajúcich sa uplatňovania zásady rovnakej odmeny pre mužov a ženy
•	Smernica   Rady  76/207/EHS z 9. februára 1976  o vykonávaní zásady  rovnakého zaobchádzania s mužmi  a ženami pokiaľ ide o prístup k zamestnaniu, odbornej príprave a postupu v zamestnaní a o pracovné podmienky
•	Smernica  Rady  77/187/EHS  zo 14. februára 1977 o zbližovaní zákonov členských štátov, ktoré sa týkajú ochrany práv zamestnancov v prípadoch prevodov organizácií, podnikov alebo častí organizácií alebo podnikov (v znení smernice Rady 98/50/ES z 29. júna 1998)
•	Smernica  Rady 91/533/EHS  zo  14.  októbra 1991  o  povinnosti zamestnávateľa informovať zamestnancov o podmienkach aplikovateľných na zmluvu alebo zamestnanecký  vzťah
•	Smernica  Rady 93/104/ES  z  23. novembra 1993 o určitých aspektoch organizácie pracovného času
b)
c)
	d)	nie je upravená v práve Európskej únie.
Nakoľko návrhom zákona sa nevstúpilo do ustanovení, ktoré vyžadujú deklarovať súlad s právom Európskych spoločenstiev a s právom Európskej únie, tabuľky zhody nie je potrebné predložiť.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
a)	úplná.
6. 	Gestor:  Ministerstvo práce, sociálnych vecí a rodiny Slovenskej republiky
7.	Účasť expertov pri príprave návrhu zákona a ich stanovisko k zlučiteľnosti návrhu zákona  s právom Európskych spoločenstiev a právom Európskej únie: Osobná účasť expertov Európskej únie a domácich expertov, ani iná forma expertnej spolupráce pri príprave návrhu zákona nebola. 

Osobitná časť

K Čl. I

K bodu 1 a 2

Podľa ustanovenia § 56 ods. 2 písm. a) zákona o verejnej službe zamestnancovi pri vykonávaní verejnej služby sa mal v roku 2003 poskytnúť ďalší plat vo výške 0,5 funkčného platu. Navrhuje sa toto ustanovenie zo zákona vypustiť a ďalší plat v roku 2003 neposkytnúť z dôvodu jeho nepriaznivého dosahu na štátny rozpočet.

K Čl. II

Účinnosť zákona sa navrhuje od 1. júla  2003 z dôvodu, že od uvedeného dátumu začína obdobie polroka, za ktorý by ďalší plat patril.